Nakon nekoliko regionalnih brendiranih tipkovnica za mobilne uređaje, poput onih za Hajduk, 2Cellos ili Crvenu Zvezdu, hrvatski startup Aspida, odnosno Izzy, širi se globalno - ljetos je potpisan ugovor s tvrtkom Rovio, uz čiju je suradnju napravljena i upravo objavljena interaktivna tipkovnica za fanove igre i filma Angry Birds.

Vedran Tolić

Plan za vezivanje uz kakav globalni brend, koji bi pomogao i promoviranju tipkovnice kao marketinškog alata, ali i samog rada ovog startupa, postoji još otkako je nastala i ideja o samom Izzyju, otkriva mi u razgovoru Marin Erceg, osnivač projekta. Prvi kontakt s Roviom ostvaren je prije godinu dana, a ugovor o suradnji potpisan je u lipnju. Od tada se intenzivno surađivalo na kreiranju interaktivne tipkovnice Angry Birds koja je upravo lansirana.

Kao i kod ostalih Izzyjevih tipkovnica, način korištenja je sličan – riječ je o dodatnoj tipkovnici koja se instalira uz postojeće na pametni telefon, a koja, uz uobičajen način unošenja simbola, omogućuje i njihovo unošenje putem gesta, odnosno potezom prsta. To pojednostavljuje unos određenih simbola, poput emotikona, a za Angry Birds verziju, osim brendiranih skinova, pripremljene su i druge “sitnice” koje će razveseliti fanove. Naime, iscrtavanjem određenih poteza za deset najčešćih emotikona aktiviraju se animacije likova.

Monetizacija dodatnih skinova tipkovnice

U ponudi su četiri skina za tipkovnicu – besplatni generički, na kojemu će se učestalim korištenjem iscrtavanja emotikona i simbola osvajati animacije s likovima iz animiranog filma Angry Birds, te tri druga skina likova Chuck, Red i Bomb sa svim animacijama. Prvi će tjedan, kao poklon korisnicima, svi skinovi biti besplatni na App Storeu i Google Playu, a potom će biti naplaćivani.

Do sada 125.000 preuzimanja Izzy tipkovnica

Zanimljiva je ovo niša za brendove, koji na ovaj način dolaze do korisnika putem alata koji oni koriste svakodnevno, tipkovnicom na pametnom telefonu. S druge strane, ovo se za Izzy, odnosno Aspidu, pokazalo kao dobar alat da ponude tržištu nešto novo i time se diferenciraju od konkurencije. Marin otkriva i dosadašnje rezultate.

Izzy tipkovnice su do sada skinute 125.000 puta s čime smo, s obzirom na regionalni karakter lansiranih tipkovnica, vrlo zadovoljni. Najskidanije tipkovnice su Crvena Zvezda Izzy koja je preuzeta 47.000 puta, Hajduk Izzy s 34.000 preuzimanja i FK Sarajevo Izzy s 13.000 preuzimanja. Iako su navedene brojke možda na prvi pogled male, kada ih se usporedi s brojem Instagram fanova klubova – 65.000 fanova Crvene Zvezde, 43.000 Hajduka i 19.000 Sarajeva, ispada da je čak 74% od broja Instagram fanova ova tri kluba instaliralo njihove tipkovnice.

Upravo je to bio poticaj da se suradnja s Roviom digne na višu razinu – osim brendiranja tipkovnice i prepoznavanja gesti, dodane su animacije Angry Birds likova koje neočekivano iskaču iz same tipkovnice.

A nakon suradnje s Hajdukom, Ninom Badrić, 2Cellos, Massimom, Hrvatskim Telekomom i drugim brendovima, izvođačima i sportskim klubovima u regiji, Izzy je uz suradnju s Roviom “iskočio” na globalno tržište. No, iako su tipkovnice zanimljiv marketinški alat, Marin otkriva da su upravo ove suradnje dale ideje za neke nove proizvode za koje se nada da će također uskoro ugledati svjetlost dana.